Venstres kampagne for genindførsel af håndværkerfradraget virker ufrivillig morsom, mener en ekspert. Foto: Polfoto

- Husk at gemme kvitteringerne!

Sådan lyder opfordringen i en ny kampagne på Venstres Facebook-side, efter Lars Løkke Rasmussen onsdag meldte ud, at han vil genindføre håndværkerfradraget med tilbagevirkende kraft, hvis Venstre kommer til regeringsmagten inden sommerferien.

MÅ næsten være fake. Med mindre formanden blot storsindet ønsker at dele ud af egne livserfaringer. #bilag #dkpol pic.twitter.com/axi7ynwbr4 — Henrik Qvortrup (@QvortrupHenrik) January 21, 2015

Opslaget har fået en del positive tilkendegivelser, men der er også mange, der kommenterer på det med slet skjult henvisninger til de bilagssager, som Lars Løkke Rasmussen tidligere har været indblandet i.

Således skriver Jørn Boisen:

- Det lyder som et slogan, der er fostret i Lars Løkkes hjerne.

Mens Thomas D. Schou spørger:

- Har Venstre selv styr på kvitteringerne?

Spørgsmålet er så om, Venstre med kampagnen med skjult henvisning kobler det nye løfte om håndværkerfradraget til Løkkes bilagssager, eller om opslaget i virkeligheden ikke er tænkt selvironisk.

Sine Nørholm Just, der forsker i politisk kommunikation og retorik på CBS, tror mest på det sidste:

- Der er ikke rigtig nogen spor, der peger i retning af, at den skal læses humoristisk. Der er ikke et glimt i øjet på plakaten, der er bare referencen til, at de har det her forslag på vej, siger Sine Nørholm Just og tilføjer om de hånlige kommentarer:

- Det virker ikke som om, folk tænker ”haha det var sku godt set, og hvor er I sjove”, men netop tænker ”hvor er I ufrivilligt morsomme”. Det er tydeligt, at dem som har kommenteret indtil videre ikke opfatter det, som noget Venstre har intenderet. Og der kunne man måske godt have overvejet fra Venstres side, om man skulle signalere lidt klarere, at man godt vidste, at den lagde op til det her.

Bliver gjort til grin på sociale medier

På Twitter og Facebook florerer der for øjeblikket et billede lignende det officielle fra Venstre. Forskellen er dog, at hammer og sav er byttet ud med fadøl og fly.

Dagens kampagne Venstre vil have danskerne til at gemme kvitteringer. Det er nemlig noget man har meget erfaring med i Venstre. Posted by Dansk-Politik.dk on Wednesday, January 21, 2015

Billedet (fra dansk-politik.dk) er blevet flittigt delt og kommenteret, men det behøver ikke nødvendigvis være dårligt for Venstre, mener Sine Nørholm Just:

- På en måde er det fedt for Venstre, at folk går ind i det, og får det til at cirkulere, men hvis det så udelukkende kommer til at minde om at gøre den gamle, grimme sag aktuel på en måde, så de bliver kritiseret for det, så er det problematisk, lyder vurderingen.

Signalerer også selvsikkerhed

I budskabet ” -Husk at gemme kvitteringerne”, er der dog også en helt anden - og for Venstre noget mere positiv måde - at tolke teksten på, mener Sine Nørholm Just.

- Den er faktisk god alligevel, fordi den implicit siger: Vi vinder jo valget, så hav kvitteringerne klar, når vi kommer til magten. På den måde kan man sige, at uden bilagssagerne ville den have virket som en fin indirekte hentydning, siger hun.

Venstre partiformand Lars Løkke Rasmussen er torsdag på tur rundt i landet, og det har endnu ikke været muligt for tv2.dk at få en kommentar til kampagnen.

Klokken lidt over 14 lagde Venstre et nyt billede uden ordet "kvitteringerne" op på sin Facebook-profil. Det kan du se her: